b'\n_START_ARTICLE_\nAjonvakautusj\xc3\xa4rjestelm\xc3\xa4\n_START_PARAGRAPH_\nAjonvakautusj\xc3\xa4rjestelm\xc3\xa4 tai ajovakauden hallintaj\xc3\xa4rjestelm\xc3\xa4, ESC (engl. electronic stability control), on ajoneuvoissa oleva j\xc3\xa4rjestelm\xc3\xa4, joka korjaa kuljettajan tekemi\xc3\xa4 ohjausvirheit\xc3\xa4 elektroniikan ja fysiikan lakien mahdollistamissa tapauksissa. Tyypillisi\xc3\xa4 ohjausvirheit\xc3\xa4 ovat liian suuri tilannenopeus, yli- tai aliohjautuminen tai auton l\xc3\xa4hteminen heittelehtim\xc3\xa4\xc3\xa4n. J\xc3\xa4rjestelm\xc3\xa4 pyrkii palauttamaan auton kuljettajan valitsemalle ajolinjalle k\xc3\xa4ytt\xc3\xa4m\xc3\xa4ll\xc3\xa4 yksitt\xc3\xa4isten py\xc3\xb6rien jarrutusta ja/tai s\xc3\xa4\xc3\xa4telem\xc3\xa4ll\xc3\xa4 moottorin v\xc3\xa4\xc3\xa4nt\xc3\xb6momenttia (muuttamalla sytytysennakkoa ja/tai polttoaineen sy\xc3\xb6tt\xc3\xb6\xc3\xa4). J\xc3\xa4rjestelm\xc3\xa4 on usein kytk\xc3\xb6ksiss\xc3\xa4 lukkiutumattomiin jarruihin ja luistonestoj\xc3\xa4rjestelm\xc3\xa4\xc3\xa4n. Se tarkkailee olosuhteita nopeusanturin, ohjauspy\xc3\xb6r\xc3\xa4anturin ja kiihtyvyysantureiden perusteella. Esimerkiksi jos vasemmalle kaartuvassa mutkassa auton per\xc3\xa4 liukuu oikealle, j\xc3\xa4rjestelm\xc3\xa4 jarruttaa oikeanpuoleista etupy\xc3\xb6r\xc3\xa4\xc3\xa4. Useissa autoissa ajonvakautuksessa on my\xc3\xb6s niin sanottu \xe2\x80\x9dSport-tila\xe2\x80\x9d, joka sallii pient\xc3\xa4 luistoa._NEWLINE_Ajonvakautusj\xc3\xa4rjestelmi\xc3\xa4 alkoi tulla l\xc3\xa4hinn\xc3\xa4 lis\xc3\xa4varusteisena kalliisiin automalleihin 1990-luvulla. Ajonvakautusj\xc3\xa4rjestelm\xc3\xa4 tuli vakiovarusteeksi Mercedes-Benzin A-sarjaan sen j\xc3\xa4lkeen, kun autotoimittajat olivat vuonna 1997 kaataneet auton testiradalla tekem\xc3\xa4ss\xc3\xa4\xc3\xa4n v\xc3\xa4ist\xc3\xb6kokeessa (ns. hirvikokeessa). Valmistaja p\xc3\xa4\xc3\xa4tti sen seurauksena varustaa kyseisen mallin jatkossa valmistuvat yksil\xc3\xb6t ajonvakautuksella. J\xc3\xa4rjestelm\xc3\xa4 yleistyi eurooppalaisissa ylemm\xc3\xa4n keskiluokan ja sit\xc3\xa4 kalliimmissa autoissa 2000-luvun alussa, ja vuosikymmenen loppupuolella se oli vakiovarusteena l\xc3\xa4hes kaikissa eurooppalaisissa alemman keskiluokankin autoissa. Ajovakausj\xc3\xa4rjestelm\xc3\xa4 tuli Euroopan unionin j\xc3\xa4senmaissa pakolliseksi kaikkiin uusiin automalleihin vuonna 2011.'